Στην Κοινοβουλευτική Ομάδα της Χρυσής Αυγής επανεντάχτηκε ο βουλευτής Αιτωλοακαρνανίας Κωνσταντίνος Μπαρμπαρούσης. Η διαγραφή του Μπαρμπαρούση από την ΚΟ της νεοναζιστικής οργάνωσης είχε γίνει μετά το κάλεσμα του πρώτου από το βήμα της Βουλής προς τη στρατιωτική ηγεσία να προβεί σε συλλήψεις υπουργών και πολιτειακών παραγόντων και την άσκηση ποινικής δίωξης σε βάρος του.

Η εισαγγελία είχε ασκήσει ποινική δίωξη σε βάρος του για το αδίκημα των προπαρασκευαστικών πράξεων εσχάτης προδοσίας και εξέδωσε ένταλμα για τη σύλληψή του.

Ο πρόεδρος της Βουλής Νίκος Βούτσης διάβασε στο Σώμα την επιστολή του Μπαρμπαρούση, στην οποία επικαλείται το τεκμήριο της αθωότητας δεδομένου ότι η υπόθεση του δεν έχει τελεσιδικήσει. Στη συνέχεια, ακολούθησε η επιστολή του γραμματέα της ΚΟ της Χρυσής Αυγής Γερμενή που ενημερώνει ότι ο Μπαρμπαρούσης εντάσσεται στην ΚΟ της Χρυσής Αυγής.